《岳阳楼玩月示道者南云》
清代·李宪乔

洞庭不生月，径可无此楼。月出渺渺波，我在楼上头。

湖为涤我心，月为刷我眸。涤刷两无尽，相与成湛秋。

月乃对仰卧，似欲载我浮。君山来枕席，手引潇湘流。

澄洞露表里，毫发无潜幽。却顾叫退之，底用多骚愁。

希文稍欲遣，果已能乐不。余子固不记，古今几浮沤。

道人岂知道，乃能喜我留。勉为吐此诗，庶免为楼羞。

作者简介：山东高密人，字子乔，号少鹤。乾隆四十一年召试举人，官归顺知州。工诗文。有《少鹤诗钞》、《鹤再南飞集》、《龙城集》、《宾山续集》。